RESOLUCIÓN do 8 de xullo de 2003 pola que se convoca o curso de verán sobre o panorama actual da xestión urbanística na Europa occidental.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 11/07/2003

Dentro do Plan de actividades da Escola Galega de Administración Pública para o 2003 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración coa Revista de Derecho Urbanístico e Medio Ambiente, un curso de verán sobre o panorama actual da xestión urbanística na Europa occidental, convocatoria que se desenvolverá conforme as seguintes bases:
1. Obxectivos.
Ilustra-los participantes sobre os aspectos máis sobresaíntes do tratamento da xestión urbanística en diversos países do continente europeo; peza clave,
a citada, e instrumento esencial para a materialización do urbanismo en calquera ordenamento. Preténdese, en suma, agrupar nun único foro as experiencias e coñecementos sobre esta materia dos representantes dos países invitados e comparalos coa situación española neste mesmo terreo.
2. Contido.
Trataranse estes temas:
-O caso francés.
-O caso portugués.
-O caso alemán.
-O caso español.
3. Destinatarios.
Persoal ó servicio da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e data: o curso convocado desenvolverase na localidade de Sada (A Coruña), o día 21 de xullo de 2003.
5. Inscrición.
-Prazo: remata o venres, día 18 de xullo de 2003.
-Tramitación de solicitudes: as solicitudes irán dirixidas ó director da Escola Galega de Administración Pública, polígono das Fontiñas, rúa de Madrid, 2-4, 15707, Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por fax: 981 54 63 30.
-Número de prazas: limitado á capacidade do local.
-Inscricións fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 18 de xullo, de 8.45 a 14.15 horas, ós seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolve-las incidencias que puidesen xurdir no desenvolvemento do curso, así como o de cancelalo, se o escaso número de solicitudes non xustificase a súa realización.
7. Certificación de asistencia.
Entregaráselles, ó remate deste curso, a aquelas persoas inscritas que concorresen asiduamente a el, cando a súa asistencia sexa igual ou superior ó 85% das horas lectivas programadas, e expresarase, neste documento, a natureza da actividade e a data da súa realización.
Santiago de Compostela, 8 de xullo de 2003.
Domingo Bello Janeiro
Director da Escola Galega de Administración
Pública
CONSELLERÍA DE XUSTIZA, INTERIOR E ADMINISTRACIÓN
LOCAL